Tweede wiskundevraestel laat matrieks kopkrapArgieffoto bloot ter illustrasie van wiskunde. (Foto: Unsplash) Die tweede wiskundevraestel het selfs van die sterkste matriekleerders Maandag laat kopkrap. “Dit was nie ’n onredelike vraestel nie, maar dit was moeilik,” vertel Hanneke van der Merwe, wiskundeonderwyser by die Hoër Meisieskool Bloemhof op Stellenbosch in die Wes-Kaap. Die vraestel van 150 punte het uit vier afdelings bestaan: Statistiek, analitiese meetkunde, trigonometrie en euklidiese meetkunde. Matrieks het drie ure gehad om dié vraestel af te lê. Volgens Van der Merwe het selfs van haar sterk kandidate langer as gewoonlik aan die vraestel geskryf. “Daar is ongelukkig nooit genoeg tyd vir vraestel 2 nie.” Die euklidiese meetkunde het veral baie tyd geverg aangesien “niks voor die hand liggend was nie”, verduidelik Van der Merwe. “Jy moes van die begin af werk om jou punte te kry. Daar was nie makliker vrae voordat dit moeiliker geraak het nie. Hulle moes wegspring en dadelik probleme oplos.” Franco Vosloo, ’n skrander leerder aan die Hoërskool Linden in Johannesburg, beaam dit. Hy sê die meerderheid van sy klasmaats het “nie goed gevoel” oor dié vraestel nie. Hy self het egter nie die tweede vraestel te moeilik gevind nie. “Dit was nie vir my aansienlik moeiliker as Vrydag se vraestel nie.” Vir Nerine Bezuidenhout, ŉ leerder aan die Hoërskool Bredasdorp in die Wes-Kaap, en haar klasmaats was vraestel 2 wel moeiliker. “Dit was ’n rowwe vraestel.” ’n Wiskundeonderwyser van Pretoria, wat anoniem wil bly, glo egter matrieks behoort nie met die statistiek of analitiese meetkunde te gesukkel het nie. “Dit was hier en daar effens moeiliker, maar hulle kan nie kla nie.” ’n Tekenfout het wel by ’n sewepuntvraag in die trigonometrie-afdeling van die vraestel ingeglip. Van der Merwe sê dié fout het haar leerders effens “gegooi”, maar die Pretoriase wiskundeonderwyser sê die vraag was “nie ondoenbaar” nie. “Dit was nie ŉ maklike vraestel nie. Maar as kinders hul werk geken en geoefen het, behoort hulle orraait te doen. Vraestel 2 is mos maar altyd die moeiliker vraestel.” Bezuidenhout sê sy het met die trigonometrie gesukkel en was nie seker of sy die enigste een was wat die tekenfout raakgesien het nie. Vosloo het hom egter nie te veel aan die tekenfout gesteur nie. “Mens kon steeds met die tekening werk indien jy hom net aangepas het en reg interpreteer het.”